આથી એઓનું પગેરું શોધવા ડૉ. એસ. આર. રાવ સહિત અમારી ટુકડીના સભ્યો ભાલ-નળકાંઠા પ્રદેશના ધંધુકા તથા ધોળકાના એક એક ગામના પ્રાચીન ટીંબા-ટેકરા જોતાં તપાસતાં, ત્યાંના માટીપાત્રો તથા કોઈ એન્ટિક્વિટીઝ મળે તો એ વગેરે એકત્રિત કરતાં કરતાં ફરતાં હતા ત્યારે ધોળકા તાલુકાના લક્ષ્મીપુરા ગામ નજીક એક ટીંબો જોવામાં આવ્યો, જે ગામથી એક કિલોમીટર દૂર હતો. અમે ત્યાં જવા માગતા હતા, પરંતુ વરસાદના ધોવાણથી નેળવાળા એ સાંકડા રસ્તામાં ઠેર ઠેર પડી ગયેલા ખાડા અને ઢીંચણ સુધી ભરેલાયા પાણીને કારણે અમે ગામમાં જીપ મૂકીને, એ ગામના એક ભાઈને સાથે લઈ કાદવ-કિચ્ચડ-કાંપ ખૂંદતાં ખૂંદતાં, પાણી ડહોળતાં, લપસણી જમીનમાં કાળી માટી હોઈ લપસતાં પડતાં આખડતાં ત્યાં પહોંચી ગયા. એ દિવસે સન ૧૯૫૪ના નવેમ્બર માસની ૧૭મી તારીખ હતી.